1.  ปัจจัยความเสี่ยง

1. ปัจจัยความเสี่ยงจากอัตราแลกเปลี่ยน 

  บริษัทฯ มีรายการซื้อวัตถุดิบและรายการขายผลิตภัณฑ์เป็นเงินตราต่างประเทศเกือบทั้งหมด
  จึงเป็นการช่วยลดผลกระทบจากการผันผวนของอัตราแลกเปลี่ยนโดยธรรมชาติ (Natural
  Hedge) อย่างไรก็ตาม ระยะเวลาการซื้อและขายอาจไม่สอดคล้องกัน
  ความผันผวนของอัตราแลกเปลี่ยนอาจมีผลกระทบต่อผลการดำเนินงาน บริษัท
  จึงใช้นโยบายทำสัญญาอัตราแลกเปลี่ยนล่วงหน้าบางส่วนเพื่อป้องกันความเสี่ยงดังกล่าว ทำให้ ณ
  31 ธันวาคม 2543 บริษัทฯ มีการขาดทุนจากอัตราแลกเปลี่ยน 35.00 ล้านบาท
  หรือคิดเป็นร้อยละ 0.11 ของรายได้จากการขายเท่านั้น และมีผลขาดทุนที่ยังไม่เกิดขึ้นจริง
  340.08 ล้านบาท
  ดังนั้นการเปลี่ยนแปลงของอัตราแลกเปลี่ยนจึงไม่กระทบต่อความสามารถในการทำกำไรมากนัก

  ในส่วนของเงินกู้ บริษัทฯ มียอดเงินกู้สกุลเงินบาทและสกุลต่างประเทศ ณ 31 ธันวาคม 2543
  แบ่งเป็นเงินกู้ระยะสั้นสกุลเงินบาทจำนวน 3,491 ล้านบาท สกุลเงินต่างประเทศจำนวน 18.51
  ล้านเหรียญสหรัฐฯ และจำนวน 44.14 ล้านเยน รวมคิดเป็นร้อยละ 0.10 ของหนี้สินรวม
  ซึ่งส่วนใหญ่เงินกู้ระยะสั้นมีระยะเวลาครบกำหนดชำระภายใน 30 วัน มีอัตราดอกเบี้ยเฉลี่ย
  ประมาณร้อยละ 6.35 สำหรับเงินกู้ระยะยาวเท่ากับ 3.75 ล้านเหรียญสหรัฐฯ
  ซึ่งจะครบกำหนดชำระในเดือนกันยายน 2544 มีอัตราดอกเบี้ยประมาณร้อยละ 7.52 (Sibor +
  0.65%) ในส่วนของเงินกู้ระยะสั้น บริษัทฯ
  อาจมีความเสี่ยงในการถูกเรียกให้ชำระหนี้คืนก่อนกำหนด อย่างไรก็ตาม บริษัทฯ
  ไม่เคยผิดหรือพักการชำระหนี้กับทางสถาบันการเงินใดๆ เงินกู้ระยะสั้นและระยะยาว
  อาจมีความเสี่ยงจากอัตราแลกเปลี่ยน ซึ่งอาจมีผลกระทบต่อการดำเนินงานของบริษัทฯ

2. ปัจจัยความเสี่ยงจากการขาดแคลนแรงงานที่มีความเชี่ยวชาญพิเศษ

  ปัจจุบัน อุตสาหกรรมอีเล็คโทรนิคส์มีการเติบโตค่อนข้างสูง จึงมีความจำเป็นที่บริษัทฯ
  จะต้องมีบุคลากรที่มีความเชี่ยวชาญพิเศษ เช่น วิศวกร ซึ่งบุคลากรประเภทนี้มีจำกัดในประเทศ
  และอาจมีการย้ายงาน ซึ่งอาจเกิดปัญหากับบริษัทฯ ได้ บริษัทฯ
  จึงได้จัดตั้งสถาบันอบรมพัฒนาฝีมือขึ้น คือ Quality College
  เพื่ออบรมและเพิ่มทักษะในด้านต่างๆ เพื่อให้พนักงานสามารถทำด้านเทคนิคและวิศวกรรมได้
  และการเพิ่มทักษะทางด้านการใช้ภาษา

3. ปัจจัยความเสี่ยงจากการเพิ่มขึ้นของค่าแรงงานในการผลิต

  แนวโน้มค่าแรงงานในการผลิตมีโอกาสปรับตัวสูงขึ้นตามการพัฒนาฝีมือแรงงานและการเจริญเติบโตของประเทศ
  ซึ่งอาจส่งผลกระทบต่อต้นทุนการผลิตของบริษัทฯ อย่างไรก็ตาม บริษัทฯ
  มีสัดส่วนต้นทุนค่าแรงงานประมาณร้อยละ 1-2 ของต้นทุนการผลิตทั้งหมด
  ผลกระทบด้านค่าจ้างแรงงานต่อต้นทุนการผลิตจึงค่อนข้างน้อย
  และเมื่อเปรียบเทียบกับประเทศอื่นๆ เช่น ประเทศสาธารณรัฐประชาชนจีนและประเทศไต้หวัน
  ซึ่งมีต้นทุนค่าแรงงานประมาณร้อยละ 2 และร้อยละ 7 ของต้นทุนการผลิต ตามลำดับ
  ต้นทุนแรงงานของไทยจึงจัดอยู่ในระดับที่แข่งขันได้

4. ปัจจัยความเสี่ยงจากการเปลี่ยนแปลงของวงจรชีวิตผลิตภัณฑ์ และเทคโนโลยีในการผลิต

  ผลิตภัณฑ์อีเล็คโทรนิคส์ส่วนใหญ่มีวงจรชีวิตที่เปลี่ยนแปลงค่อนข้างเร็วตามการเปลี่ยนแปลงของเทคโนโลยีและมาตรฐานโดยทั่วไปของผลิตภัณฑ์
  ทำให้บริษัทที่ออกแบบผลิตภัณฑ์ต้องมีการพัฒนาอยู่เสมอ แต่เนื่องจากบริษัทฯ เป็นผู้ผลิตประเภท
  OEM จึงได้รับผลกระทบไม่มากนัก กอปรกับบริษัทฯ
  มีสายการผลิตที่สามารถปรับเปลี่ยนให้รองรับผลิตภัณฑ์ใหม่ได้
  และเครื่องจักรที่ใช้ในการผลิตส่วนใหญ่สามารถใช้กับเทคโนโลยีที่เปลี่ยนไป
  โดยมีเพียงส่วนน้อยเท่านั้นที่อาจต้องปรับปรุงให้เข้ากับเทคโนโลยีใหม่

5. ปัจจัยความเสี่ยงจากปัญหาการขาดแคลนวัตถุดิบในการผลิต

  ปัจจุบัน
  ความต้องการใช้ผลิตภัณฑ์อีเล็คโทรนิคส์มีแนวโน้มว่าจะมีอัตราการเจริญเติบโตเพิ่มขึ้นอย่างมาก
  จึงส่งผลให้ผู้ผลิตในธุรกิจนี้ต่างก็ทำการจัดเก็บวัตถุดิบมากขึ้นเพื่อให้เพียงพอในการผลิต
  ซึ่งในระยะสั้น ผู้ผลิตอาจประสบปัญหาวัตถุดิบในการผลิตขาดแคลน
  ปัจจุบันผู้จำหน่ายวัตถุดิบส่วนใหญ่ก็ได้เพิ่มกำลังการผลิต เพื่อให้พอเพียงกับความต้องการของตลาด
  โดยมีแนวโน้มว่าในช่วงครึ่งปีแรกของปี 2544 สถานการณ์ดังกล่าวน่าจะกลับสู่ภาวะปกติ
  ในส่วนของบริษัทฯ
  ได้มีการปรับกลยุทธ์การจัดหาวัตถุดิบให้มีความรัดกุมมากยิ่งขึ้นเพื่อให้เพียงพอต่อการผลิต
  รวมทั้งปรับแผนการผลิตผลิตภัณฑ์ประเภทต่างๆ
  เพื่อรักษาระดับกำไรขั้นต้นให้เป็นไปตามเป้าหมายที่วางไว้

6. ปัจจัยความเสี่ยงจากสินค้าคงคลังล้าสมัย

  เนื่องจากบริษัทฯ มีการจัดเก็บสินค้าคงคลังเพิ่มขึ้นอย่างมากจาก 1,713.75 ล้านบาท ณ สิ้นปี
  2541 เป็น 3,380.73 ล้านบาท ณ สิ้นปี 2542 และเพิ่มเป็น 4,836.06 ล้านบาท ณ 31
  ธันวาคม 2543 สินค้าคงเหลือที่เพิ่มขึ้น ส่วนใหญ่เป็นวัตถุดิบ เช่น ชิ้นส่วนอีเล็คโทรนิคส์ และ IC
  ซึ่งเป็นชิ้นส่วนหลักในการผลิตสินค้าและหากเก็บ ไว้นานอาจล้าสมัยได้ อย่างไรก็ตาม
  วัตถุดิบเหล่านี้ส่วนใหญ่มีอัตราการหมุนเวียนค่อนข้างเร็ว (1-2 เดือน) ส่งผลให้ บริษัทฯ
  ได้รับผลกระทบจากการล้าสมัยของสินค้าคงคลังค่อนข้างน้อย

7. ปัจจัยความเสี่ยงจากการพึ่งพิงกลุ่มลูกค้าหลัก

  โดยทั่วไปธุรกิจประเภท OEM จะมีการพึ่งพิงลูกค้ารายใหญ่ไม่กี่ราย
  และไม่มีสัญญาการค้าระยะยาว สำหรับ บริษัทฯ เอง มีลูกค้าหลักมากกว่า 10 บริษัท โดยในปี
  2542 และปี 2543 กลุ่ม HP เป็นลูกค้ารายใหญ่ที่สุดของบริษัทฯ โดยมียอดจำหน่ายทั้งหมด
  8,941 ล้านบาท และ 14,946.40 ล้านบาท หรือคิดเป็นประมาณร้อยละ 45.25 และ 47.47
  ของรายได้จากการขาย ตามลำดับ ดังนั้น เพื่อลดความเสี่ยงจากการพึ่งพิงลูกค้ารายใดรายหนึ่ง
  บริษัทฯจึงได้ขยายฐานลูกค้าโดยการหาลูกค้ารายใหม่ๆ อยู่เสมอ
  โดยเฉพาะลูกค้าเป้าหมายในกลุ่มธุรกิจที่มีการเติบโตและใช้เทคโนโลยีสูง เช่น
  อุปกรณ์โทรคมนาคม และอุปกรณ์คอมพิวเตอร์

  เนื่องจากธุรกิจนี้มีผู้ประกอบการรายใหญ่ที่เป็นคู่แข่งขันโดยตรงกับบริษัทฯหลายราย ดังนั้น
  จึงมีโอกาสที่ลูกค้า จะไม่ต่อสัญญากับบริษัทฯ หรือหันไปซื้อสินค้าบางส่วนจากคู่แข่ง
  หากบริษัทฯต้องสูญเสียลูกค้าดังกล่าวไปจะมีผลต่อ รายได้ ของบริษัทฯ อย่างมีนัยสำคัญ
  อย่างไรก็ตาม จากความสัมพันธ์อันดีที่มีต่อกันมาช้านาน
  และการเป็นที่ยอมรับของลูกค้าดังจะเห็นได้จากการมอบรางวัลผู้ผลิตยอดเยี่ยมแห่งเอเซียนให้กับบริษัทฯ
  จึงเป็นการยากที่ลูกค้าไม่ต่อสัญญาหรือหันไปซื้อสินค้าบางส่วนจากผู้ผลิตแบบ OEM รายอื่น ทั้งนี้
  นอกจากราคาแล้ว ลูกค้ายังคำนึงถึงประสบการณ์ของผู้ผลิต และคุณภาพของสินค้าที่ผลิตด้วย
  ซึ่งบริษัทฯ ก็มีผู้จำหน่ายวัตถุดิบที่ดีอีกด้วย

8. ปัจจัยความเสี่ยงจากการพึ่งพิงบริษัทใหญ่ (กลุ่ม Kinpo)

  ความเสี่ยงจากการพึ่งพิงสามารถจำแนกได้เป็น 3 ด้านหลักๆ ดังนี้

1)  ด้านเทคโนโลยี

  เนื่องจากบริษัทฯ เป็นผู้ผลิตประเภท OEM ซึ่งจะผลิตผลิตภัณฑ์ที่ลูกค้าเป็นเจ้าของเทคโนโลยี
  จึงไม่มีการพึ่งพิงเทคโนโลยีจากกลุ่ม Kinpo มากนัก และบริษัทฯ
  ได้จัดตั้งแผนกวิจัยและพัฒนาที่จะพัฒนาคุณภาพและรูปแบบของสินค้าที่บริษัทฯ
  ทำการผลิตและสายการผลิตให้มีต้นทุนต่ำอยู่เสมอ

2)  ด้านเงินทุน

  Kinpo Electronics, Inc. ค้ำประกันเงินกู้ระยะยาวให้แก่บริษัทฯ ซึ่ง ณ สิ้นปี 2543
  มีมูลค่าเท่ากับ 18.75 ล้านเหรียญสหรัฐฯ และจะครบกำหนดชำระในเดือนกันยายน 2544

3)  ด้านการตลาด

  บริษัทฯ ได้ปฏิบัติต่อกลุ่ม Kinpo เป็นเสมือนลูกค้ารายหนึ่งของบริษัทฯ
  และการซื้อขายเป็นไปตามเงื่อนไข การค้าปกติ ผลิตภัณฑ์ที่บริษัทฯ ผลิตและจำหน่ายให้กลุ่ม
  Kinpo ได้แก่ เครื่องคำนวณอีเล็คโทรนิคส์ เครื่องโทรสาร และ Cable Modem อย่างไรก็ตาม
  บริษัทฯ มีนโยบายที่จะลดการพึ่งพิงบริษัทใหญ่ และทำการตลาดเองมากขึ้น ซึ่งในระยะ 3
  ปีที่ผ่านมา สัดส่วนการซื้อขายกับบริษัทใหญ่ได้ลดลงอย่างต่อเนื่อง
  เมื่อเปรียบเทียบกับยอดขายทั้งหมดของบริษัทฯ โดยลดลงจากร้อยละ 55.76 ของยอดขายในปี
  2541 เป็นร้อยละ 32.15 ของ

  ยอดขายในปี 2542 และในปี 2543 บริษัทฯ มียอดขายผ่านบริษัทใหญ่ 8,482.14 ล้านบาท
  คิดเป็นร้อยละ 26.94 ของยอดขายทั้งหมด เนื่องจาก Kinpo เป็นลูกค้ารายหนึ่งของบริษัทฯ
  บริษัทฯ จึงต้องรักษาความสัมพันธ์อันดีในเชิงการค้าไว้ การตกลงทางการค้า ใดๆ บริษัทฯ
  จะคำนึงถึงการรักษาอัตรากำไรขั้นต้นของบริษัทฯ ทั้งนี้ภายหลังการเสนอขายหุ้นต่อ
  ประชาชนทั่วไป ปัจจุบัน กลุ่ม Kinpo จะถือหุ้นในบริษัทฯ ร้อยละ 67.64
  ของจำนวนหุ้นที่ได้จำหน่ายแล้วทั้งหมด ของบริษัท และหากมีการเปลี่ยนแปลงสัดส่วนการถือหุ้น
  กลุ่ม Kinpo อาจจะไม่ให้ความสำคัญกับการ ซื้อสินค้าจากทางบริษัทฯ
  ซึ่งจะทำให้รายได้ของบริษัทฯ ลดลง และกระทบต่อความสามารถในการทำกำไร
  ของบริษัทในอนาคตได้

9. ปัจจัยความเสี่ยงจากบริษัทใหญ่มีอิทธิพลกำหนดนโยบายการบริหารงานของบริษัทฯ

  ปัจจุบัน คณะกรรมการของบริษัทฯ มีกรรมการจำนวน 5 ท่านที่มาจากกลุ่ม Kinpo
  ทั้งนี้เพื่อให้มีความสอดคล้องเรื่องการประสานงานกับกลุ่ม Kinpo ในฐานะของผู้ถือหุ้นรายใหญ่
  ซึ่งบริษัทฯ
  จะได้รับประโยชน์จากความเชี่ยวชาญในการบริหารงานและความสัมพันธ์อันดีที่มีต่อคู่ค้าทางธุรกิจ
  อย่างไรก็ตาม อาจส่งผลให้กลุ่ม Kinpo
  มีอิทธิพลในการกำหนดนโยบายในการบริหารงานที่มีนัยสำคัญของบริษัทฯ
  ส่วนการบริหารในระดับปฏิบัติการ บริษัทฯ และกลุ่ม Kinpo มีการแบ่งแยกกันอย่างชัดเจน
  รวมทั้งค่าใช้จ่ายที่เกิดขึ้นด้วย

  ปัจจุบัน กลุ่ม Kinpo ถือหุ้นในบริษัทฯ ร้อยละ 67.64
  ของจำนวนหุ้นที่ได้จำหน่ายแล้วทั้งหมดของบริษัท กลุ่ม Kinpo
  จึงไม่สามารถควบคุมมติที่ประชุมผู้ถือหุ้นได้
  เนื่องจากการลงมติในวาระที่สำคัญกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ไม่ว่าจะเป็นเรื่องการแต่งตั้งกรรมการ หรือการขอมติในเรื่องอื่นๆ
  ที่ต้องใช้เสียงส่วนใหญ่ของที่ประชุมผู้ถือหุ้น ยกเว้นเรื่องที่กฎหมายหรือข้อบังคับบริษัทฯกำหนด
  ดังนั้น ผู้ถือหุ้นรายอื่นจึงสามารถรวบรวมคะแนนเสียงเพื่อตรวจสอบและ
  ถ่วงดุลเรื่องที่ผู้ถือหุ้นใหญ่เสนอได้

10. ปัจจัยความเสี่ยงจากการแข่งขันกับบริษัทใหญ่

  บริษัทฯ และกลุ่ม Kinpo อาจจัดได้ว่าเป็นบริษัทที่ดำเนินธุรกิจประเภทเดียวกัน
  แต่ผลิตภัณฑ์ที่ผลิตอาจแตกต่างกัน
  ตามความสามารถของบุคลากรและต้นทุนการผลิตที่ไม่เท่ากันในแต่ละประเทศ
  ดังนั้นจึงมีความเป็นไปได้ที่ บริษัทฯและกลุ่ม Kinpo มีการผลิตผลิตภัณฑ์ประเภทเดียวกัน
  ปัจจุบันบริษัทฯและกลุ่ม Kinpo ยังคงมีการผลิต เครื่องคำนวณอีเล็คโทรนิคส์ แต่เนื่องจากบริษัทฯ
  ใช้นโยบายในการกำหนดอัตรากำไรสุทธิประมาณร้อยละ 3.5–5.0 จึงทำให้บริษัทฯ
  เลือกผลิตเครื่องคำนวณอีเล็คโทรนิคส์ที่ใช้เทคโนโลยีซับซ้อนและมีราคาสูงกว่าเครื่องคำนวณ
  อีเล็คโทรนิคส์ที่ผลิตโดยกลุ่ม Kinpo (ผลิตโดย Kinpo Electronics (China) Co.,
  Ltd.) การแข่งขันกับ บริษัทใหญ่จึงมีไม่มากนัก โดยในปี 2543 บริษัทฯ
  มียอดขายจากการผลิตเครื่องคำนวณ 1,118.69 ล้านบาทคิดเป็นร้อยละ 3.55
  ของรายได้จากการขาย

11. ปัจจัยความเสี่ยงจากการเข้ามาแข่งขันของผู้ประกอบการรายใหม่

  เนื่องจากธุรกิจ OEM เป็นธุรกิจที่ไม่มีความซับซ้อนมากนัก
  และผู้ประกอบการรายใหม่มักจะได้การส่งเสริมจากภาครัฐในรูปของบัตรส่งเสริมการลงทุน
  โดยเฉพาะอย่างยิ่งอุตสาหกรรมอีเล็คโทรนิคส์เพื่อการส่งออก
  จึงมีความเป็นไปได้ที่จะมีผู้ประกอบการรายใหม่เพิ่มขึ้นในอนาคตและทำให้การแข่งขันสูงขึ้น
  อย่างไรก็ตาม บริษัทฯ ได้เตรียมมาตรการรองรับการแข่งขันที่สูงขึ้นนี้
  โดยการปรับปรุงเทคโนโลยีการผลิตให้มีต้นทุนที่ต่ำอยู่เสมอ รักษาความสัมพันธ์กับผู้จำหน่ายวัตถุดิบ
  ทำสัญญาการค้ากับลูกค้าบางราย
  และรักษาความสัมพันธ์อันดีกับลูกค้าปัจจุบันและหาลูกค้าที่มีศักยภาพในการเติบโตในอนาคต
  รวมทั้งเพิ่มความยืดหยุ่นในการผลิตเพื่อให้สามารถรองรับและตอบสนองความต้องการของลูกค้าได้อย่างสม่ำเสมอ

12. ปัจจัยความเสี่ยงจากความเพียงพอของเงินทุนหมุนเวียน

  จากการที่อัตราการเจริญเติบโตของการใช้ผลิตภัณฑ์ประเภทอีเล็คโทรนิคส์ โทรคมนาคม
  คอมพิวเตอร์ และอินเตอร์เนทมีแนวโน้มว่าจะเพิ่มขึ้นอย่างมาก
  เงินทุนหมุนเวียนมีส่วนสำคัญในการดำเนินธุรกิจ บริษัทฯ ในฐานะเป็นผู้ผลิต
  ได้ดำเนินการที่จะขยายฐานลูกค้าไปยังกลุ่มธุรกิจข้างต้น
  จึงจำเป็นต้องมีการสำรองเงินทุนหมุนเวียนเพิ่มขึ้นในการจัดหาวัตถุดิบสำหรับการผลิต
  โดยเงินทุนดังกล่าวมาจาก 2 ส่วน คือ เงินทุนหมุนเวียนภายใน และ เงินกู้ระยะสั้น ซึ่ง ณ 31
  ธันวาคม 2543 บริษัทฯ มีวงเงินกู้ (Credit Line) เท่ากับ 4,200.00 ล้านบาท และ
  155.50 ล้านเหรียญสหรัฐฯ นอกจากนี้
  ยังมีการระดมทุนโดยการเสนอขายหุ้นให้กับประชาชนทั่วไป
  ซึ่งจะเป็นการเพิ่มขึ้นของเงินทุนหมุนเวียนของบริษัทฯ อย่างไรก็ตาม หากเงินทุนหมุนเวียนลดลง
  อาจทำให้บริษัทฯ มีการสั่งซื้อวัตถุดิบน้อยลง
  ซึ่งอาจมีผลกระทบทำให้ส่งมอบสินค้าได้ไม่ตรงตามกำหนด

13. ปัจจัยความเสี่ยงจากหนี้สินที่อาจจะเกิดขึ้นในอนาคต

  ณ 31 ธันวาคม 2543 บริษัทฯมีหนี้สินที่อาจจะเกิดขึ้นจาก Letter of guarantee
  ซึ่งเป็นจดหมายค้ำประกันการจ่าย หนี้ให้กรมศุลกากรและการไฟฟ้า จำนวน 95.52 ล้านบาท
  ซึ่งคาดว่าบริษัทฯ จะมีเงินทุนหมุนเวียนเพียงพอ ที่จะชำระตามเงื่อนไข Letter of
  guarantee